Video: Stop ‘ras-tellende’ aksie, stop kwotas | Maroela Media
Die vakbond Solidariteit het Dinsdag ŉ video vrygestel as deel van sy veldtog teen ‘ras-tellende’ aksie. Meer as 30 000 petisies is reeds van die publiek gekry waarin hulle versoek dat kwotastelsels, soos dié wat so blatant deur die Suid-Afrikaanse Lugdiens (SAL) toegepas is, gestop moet word.
Solidariteit wil deur sy veldtog 51 762 petisies teen ‘ras-tellende’ aksie insamel – genoeg om al Loftus Versfeld se sitplekke vol te maak en die eindfluitjie vir rasgebaseerde regstellende aksie te blaas. Dit kom nadat die vakbond se versoek om ŉ parlementere debat oor regstellende aksie as ŉ gier en ŉ gril afgemaak is. “Stone Sizani, ANC-hoofsweep, het by monde van sy woordvoerder, Moloto Mothapo, gesê die parlement debatteer nie kwessies volgens die grille en giere van drukgroepe nie. Ons wil nou 51 762 petisies van die publiek af kry om die ANC te wys dat die behoefte aan ŉ parlementere debat oor die huidige toepassing van regstellende aksie nie net ŉ gier en ŉ gril is nie. Ons sal die petisies aan die parlement oorhandig en weer versoek dat ŉ parlementere debat oor die kwessie plaasvind,” het Dirk Groenewald, hoof van Solidariteit se Sentrum vir Billike Arbeidspraktyke, gesê.
Dit is nie net SAL nie,die hele Spoorwee, is skuldig aan die kwotas stelsel.Jy sal nie sommer n blanke werker op Spoorwee sien nie,en dan is alles Engels.